Utdanningsetaten i Oslo

Utdanningsetaten i Oslo (UDE) er Oslo kommunes etat for forvaltning av skoler og utdanning i Oslo. Etaten er Norges største kommunale etat med 15 000 årsverk et bruttobudsjett på 13 mrd kroner (2019). UDE administreres av Utdanningsadministrasjonen (UDA) i Grensesvingen 6 på Helsfyr. Utdanningsetaten og skolene i Oslo omtales gjerne som Osloskolen

UDA er underlagt byrådsavdeling for oppvekst og kunnskap, og har forvaltningsansvar for ca 160 grunnskoler, ca 25 videregående skoler, fag- og yrkesopplæring, Fagskolen Oslo, spesialundervisning, Oslo musikk- og kulturskole (OMK), pedagogisk-psykologisk tjeneste (PPT), Sommerskolen Oslo, Aktivitetsskolen og 5 skoler tilknyttet Oslo Voksenopplæring, samt avdeling for skoleanlegg som kvalitetssikrer skoleanlegg sammen med det kommunale foretaket Undervisningsbygg. Etaten har eget kurs- og konferansesenter ved hovedkontoret i Grensesvingen 6, samt eget tjenestesenter under navnet EFT Kompetanse, som selger kurs- og konsulenttjenester innen regnskap, lønn, budsjettoppfølging, innkjøp, IKT-systemene NLP og AGRESSO og innføring av styringssystemer i Brynsveien 13.

Etatsledere
Marte Gerhardsen ble ansatte som ny direktør våren 2019. Hun ble fristilt fra sin stilling som divisjonsdirektør i Helsedirektoratet og kunne tiltre i mai 2019. Kristin Vinje var en av søkerne til stillingen og antatt som en av de sterkeste og best kvalifiserte. Selv om direktørstillingen ikke er en politisk stilling fikk ikke Vinje stillingen. Flere var kritiske til at Gerhardsen med bakgrunn fra Arbeiderpartiet og ingen erfaring fra utdanningsfeltet ble ansatt.

Etatens første leder fra 1971 var Helge Sivertsen (1913-1986), Ap-politiker og tidligere kirke- og undervisningsminister. Sivertsen var skoledirektør i Oslo, Akershus og Østfold 1956–60 og skoledirektør i Oslo og Akershus 1966-70 før han tok over som skolesjef i Oslo, som da ble utskilt som egen etat.

Sivertsen ble etterfulgt av Steinar Riksaasen (1937-1989). Riksaasen var høyrepolitiker og vara til Stortinget fra 1969-1973. Han døde 9. august. 

Jan B. Ommundsen hadde fungert som skolesjef fra januar 1989 i Riksaasens sykdomsperiode. Fra 1990 ble han formelt ansatt som skolesjef og hadde rollen til 1992 da han ble direktør for Høyskolen Kristiania. Ragnvald Thilesen tok over sjefsrollen fra 1993. I 1999 ble Thilesen bedt om å fratre sin stilling av byråd Grete Horntvedt etter stort økonomisk overforbruk ved skolene.

I 1999 ble Ruth Lilian Brekke ansatt som skolesjef etter Ragnvald Thilesen. Samme høst ble Brekke valgt som ordfører fra Høyre i Frogn kommune og måtte trekke seg fra stillingen. Etter dette, fra våren 2000, ble tidligere statssekretær for Arbeiderpartiet, Astrid Søgnen, ansatt med tittelen direktør for Utdanningsetaten i Oslo. Søgnen hadde tidligere vært assisterende utdanningsdirektør i Akershus fylkeskommune. Søgnen satt i stillingen til 2018 da hun måtte gå av etter lengre tids stridigheter mellom henne og byrådet i Oslo.

Kari Andreassen ble fra 1. desember 2018 konstituert som direktør i Utdanningsetaten i påvente av en formell utlysning og ansettelsesprosess.

Liste over etatsledere
 Helge Sivertsen, skolesjef 1971-1981
 Steinar Riksaasen, skolesjef 1981-1989
 Jan B. Ommundsen, skolesjef 1990-1992, til Høyskolen Kristiania
 Ragnvald Thilesen, skolesjef 1993-1999
 Astrid Søgnen, direktør 2000-2018
 Kari Andreassen, konstituert direktør 2018-2019
 Marte Gerhardsen, direktør 2019-(sittende)

Referanser

Eksterne lenker
 

Utdanningsetaten i Oslo
Utdanning i Oslo
Bydel Gamle Oslo